B4-1278, 1320 ja 1327/96

Päätöslauselma Abhasian tilanteesta

Euroopan parlamentti, joka

- ottaa huomioon EU:n ja Georgian välisen kumppanuus- ja yhteistyösopimuksen allekirjoittamisen,

- ottaa huomioon Georgian ja Abhasian 4. huhtikuuta 1994 allekirjoittaman neljän osapuolen välisen sopimuksen pakolaisten ja pakkosiirrettyjen henkilöiden vapaaehtoisesta paluusta ja samana päivänä allekirjoitetun julistuksen toimenpiteistä Georgian ja Abhasian välisen konfliktin ratkaisemiseksi poliittisin keinoin,

A. korostaa, että vakaus ja turvallisuus ovat edellytys kaikkien entisestä Neuvostoliitosta itsenäistyneiden valtioiden välttämättömän taloudellisen ja demokraattisen uudistuksen jatkumiselle,

B. ottaa huomioon, että useita vuosia jatkunut sisällissota ja etniset konfliktit ovat tuhonneet laajoja alueita Georgiassa ja etenkin Abhasiassa, jossa tuhannet pakolaiset ovat joutuneet jättämään kotinsa etnisten puhdistusten seurauksena,

C. panee syvästi huolestuneena merkille, että 14. päivänä toukokuuta 1994 allekirjoitetun sopimuksen tulitauosta ja tämän alueen joukkojen erottamisesta tehdyn sopimuksen jälkeen ei ole saatu aikaiseksi huomattavaa edistystä kattavan poliittisen ratkaisun aikaansaamiseksi Abhasian konfliktissa, sen poliittinen status mukaan lukien,

D. katsoo, että tämän konfliktin kestävän ratkaisun olisi kunnioitettava Georgian suvereniteettia ja alueellista integriteettiä Georgian kansainvälisesti tunnustettujen rajojen sisällä,

E. on syvästi huolissaan Georgiassa asuvien abhasialaisten pakolaisten suuresta lukumäärästä sekä Abhasian alueella jatkuvista etnisistä puhdistuksista,

F. katsoo, että toimet, kuten miinoitus, ja muut YK:n tarkkailijaryhmää (UNIMOG) ja IVY:n rauhanturvajoukkoja kohtaan suunnatut uhat, joihin viitattiin YK:n pääsihteerin raportissa, lisäävät jännitteitä,

G. on syvästi huolissaan Abhasian osapuolen ilmoituksesta järjestää niin kutsutut parlamenttivaalit 23. marraskuuta 1996, joihin pakolaiset ja pakkosiirretyt henkilöt eivät saa osallistua;

1. Vahvistaa täyden sitoutumuksensa siihen, että rauhan, vakauden ja turvallisuuden aikaansaaminen entisestä Neuvostoliitosta itsenäistyneissä valtioissa on edellytys välttämättömälle taloudelliselle ja demokraattiselle uudistuskehitykselle;

2. Korostaa, että Abhasian konfliktin lopullisen rauhanomaisen ratkaisun olisi perustuttava kattavaan poliittiseen ratkaisuun, joka kunnioittaa Georgian suvereniteettia ja alueellista integriteettiä sen kansainvälisesti tunnustettujen rajojen sisällä;

3. Korostaa, että Abhasiassa voidaan järjestää vaalit vasta sen jälkeen, kun on neuvottelujen avulla määritelty Abhasian poliittinen status osana kattavaa poliittista ratkaisua ja taattu kaikille pakolaisille ja pakkosiirretyille henkilöille mahdollisuus täysipainoiseen osallistumiseen;

4. Kehottaa Abhasian osapuolta peruuttamaan niin kutsutut parlamenttivaalit, jotka on suunniteltu pidettäväksi 23. marraskuuta 1996;

5. Korostaa sen merkitystä, että kaikilla pakkosiirretyillä ja pakolaisilla on oikeus palata vapaaehtoisesti täysin turvallisten ja ihmisarvoa kunnioittavien olosuhteiden vallitessa heidän alkuperä- tai asuinpaikkoihinsa heidän etnisistä, sosiaalisista tai poliittisista yhteyksistään huolimatta, ja on huolissaan siitä, että Abhasiasta lähtöisin olevien pakolaisten ja pakkosiirrettyjen henkilöiden tätä oikeutta rikotaan jatkuvasti;

6. Tuomitsee kaikki toimet, jotka uhkaavat UNIMOG:ia ja IVY:n rauhanturvajoukkoja, kuten miinoituksen, ja kehottaa kaikkia osapuolia ryhtymään tarvittaviin toimenpiteisiin tällaisten toimien estämiseksi;

7. Kehottaa neuvostoa ja komissiota antamaan aktiivisen tukensa YK:n Abhasian toimille ja edistämään yhteistyössä YK:n kanssa Georgian tasavallan georgialaisten ja abhasialaisten kansalaisten luottamusta lisääviä toimenpiteitä;

8. Kehottaa neuvostoa ja komissiota vahvistamaan alueen TACIS- ja ECHO-ohjelmia ja erityisesti vahvistamaan ECHO- ja TACIS-ohjelmien välistä yhteistyötä, jotta rakennettaisiin silta lyhyen aikavälin humanitaarisen avun ja pitkän aikavälin kestävän kehityksen välille;

9. Kehottaa puhemiestään välittämään tämän päätöslauselman komissiolle, neuvostolle, Georgian hallitukselle ja parlamentille sekä Abhasian viranomaisille.